
Parlamentul României

Camera Deputaţilor

	Comisia pentru politică externă
	         Comisia pentru apărare, ordine

          publică  şi  siguranţă  naţională


Nr. 33/203/2011                                                                Nr. 32/330/2011

RAPORT COMUN
asupra proiectului de Lege pentru modificarea lit. b) alin. (3) al art. 30 din Legea nr. 248/2005 privind regimul liberei circulaţii a cetăţenilor români în străinătate

1. În conformitate cu prevederile art. 95 din Regulamentului Camerei Deputaţilor, republicat, cu modificările ulterioare, Comisia pentru politică externă şi Comisia pentru apărare, ordine publică şi siguranţă naţională au fost sesizate, spre dezbatere, în fond, cu proiectul de Lege pentru modificarea lit. b) alin. (3) al art. 30 din Legea nr. 248/2005 privind regimul liberei circulaţii a cetăţenilor români în străinătate, trimis cu adresa PL-x 596 din 7 noiembrie 2011, înregistrat sub nr. 33/203/2011, respectiv sub nr. 32/330/2011.

Consiliul Legislativ a avizat favorabil proiectul de lege, cu unele observaţii şi propuneri, conform avizului nr. 512 din 04.05.2011.

Comisia juridică, de disciplină şi imunităţi a avizat negativ proiectul de lege, conform avizului nr.1029 din 22 noiembrie 2011.

Proiectul de Lege are ca obiect de reglementare modificarea art. 30 alin. (3) lit. b) din Legea nr.248/2005 privind regimul liberei circulaţii a cetăţenilor români în străinătate, în sensul creării posibilităţii ieşirii din România a cetăţenilor români minori, pentru a participa la concursuri sau studii oficiale doar în baza unei dovezi în care însoţitorul va specifica perioada de desfăşurare a concursului, sau, după caz, a studiilor, statul în care se va desfăşura respectivul concurs/studiu, fără a mai fi necesară dovada acordului părinţilor.
2. Proiectul de lege face parte din categoria legilor ordinare, potrivit art. 73 din Constituţia României, republicată.
3. La dezbaterile care au avut loc în cadrul şedinţei Comisiei pentru politică externă au fost invitaţi pentru susţinerea proiectului de lege doamna Irina Alexe, şef al Departamentului pentru Relaţia cu Parlamentul din cadrul Ministerului Administraţiei şi Internelor şi doamna Ecaterina Constantinescu, director în Direcţia Consulară a Ministerului Afacerilor Externe, iar la lucrările şedinţei Comisiei pentru apărare, ordine publică şi siguranţă naţională a fost prezent, ca invitat, domnul comisar şef Gheorghe Tiron din cadrul Ministerului Administraţiei şi Internelor.

4. În conformitate cu prevederile art. 61 şi art. 63 din Regulamentul Camerei Deputaţilor, Comisiile sesizate în fond au dezbătut proiectul de lege în şedinţe separate. Comisia pentru apărare, ordine publică şi siguranţă naţională a dezbătut proiectul în şedinţa din 14 noiembrie 2011, iar Comisia pentru politică externă în şedinţa din 22 noiembrie 2011.
La lucrările Comisiei pentru politică externă au fost prezenţi un număr de 22 deputaţi, din totalul de 23 membri ai Comisiei, iar la şedinţa Comisiei pentru apărare, ordine publică şi siguranţă naţională au fost prezenţi 18 de deputaţi din totalul de 22 membri ai Comisiei.


5. Potrivit prevederilor art. 75 din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

           În urma dezbaterilor şi a opiniilor exprimate de invitaţi, membrii celor două Comisii au hotărât, în unanimitate, să propună plenului Camerei Deputaţilor respingerea acestei iniţiative legislative din următoarele considerente:

          - aplicarea dispoziţiilor prezentului proiect de lege ar putea deschide o cale spre traficul de persoane ale căror victime pot fi minorii;
 - proiectul cuprinde o propunere de natură să încalce drepturile părinţilor sau reprezentanţilor legali ai copiilor minori prin acceptarea, prin lege, a posibilităţii efectuării călătoriei minorilor fără acordul acestora.

         Preşedinte,




Preşedinte,

                KORODI Attila


             Costică CANACHEU 
